Lagi Bangkai Kapal Perang Dengan Harta Karun RM88 Billion Ditemui!

Pada tahun 2015, media antarabangsa melaporkan penemuan tinggalan kapal geliung Sepanyol, San Jose di kawasan perairan Colombia. Kapal yang tenggelam semasa kempen Perang Pewarisan Takhta Sepanyol (War of the Spanish Succession) itu kini direbut sekurang-kurangnya empat buah negara. Ini disebabkan nilai kapal tersebut berjumlah AS$20 bilion (RM88 bilion)!

Sejak itu, ia mencetuskan pertarungan undang-undang yang rumit di mahkamah membabitkan Colombia, Sepanyol, Peru dan Panama. Malah, kumpulan orang asli Bolivia iaitu Qhara Qhara turut memohon agar mendapat sebahagian daripada harta San Jose. Alasan mereka mudah: nenek moyang mereka dipaksa bekerja sebagai buruh paksa oleh Conquistador bagi melombong emas dan perak yang menjadi sebahagian daripada harta kapal geliung itu.

Di sebalik masalah ini, itu tidak menghalang kerajaan Colombia mengarahkan imej terbaru San Jose direkodkan. Ini bukan saja mengetahui kedudukan sebenar kapal di dasar laut tetapi juga mengetahui berapa banyak artifak yang terkandung di dalamnya. Kenderaan kawalan jauh bawah air (ROV) digunakan oleh Tentera Laut Colombia bagi merakam semua imej kapal berkenaan.

Dan hasilnya amat mengejutkan. Selain San Jose, pihak tentera mengesan dua lagi kapal lama yang karam berhampiran dengan kedudukan kapal geliung Sepanyol itu. Sementara imej-imej yang diambil dari kapal berkenaan mendedahkan lebih banyak artifak termasuk meriam, cawan-cawan porselin dan duit syiling emas. Justeru, tidak mustahil nilai sebenar San Jose berkemungkinan lebih tinggi daripada angka AS$20 bilion (RM88 bilion) yang dinyatakan sebelum ini.

Berita ini sudah pasti menggembirakan Presiden Colombia, Ivan Duque. Duque menyifatkan artifak-artifak ini sebagai patrimoni negara  yang tidak ternilai harganya. Beliau berharap artifak-artifak San Jose dapat dikeluarkan dan dipamerkan di sebuah muzium khas di Cartagena. Bagi memastikan rancangan tersebut terlaksana, kerajaan sedang merangka satu pelan kewangan yang kukuh yang diharap dapat menjamin kelancaran proses ekskavasi dan pengambilan artifak San Jose.

Duque kini berharap rancangan San Jose beliau dapat diteruskan oleh penggantinya Gustavo Petro. Petro baru-baru ini memenangi pilihan raya presiden Colombia 2022 selepas menewaskan lawannya Rodolfo Hernandez Suarez. Beliau dijangka mengangkat sumpah sebagai presiden pada 7 Ogos ini.

Secara ringkas, kapal geliung San Jose merupakan sebahagian daripada kapal tentera laut Sepanyol pada abad ke-17. Perang Pewarisan Takhta Sepanyol tercetus apabila kuasa-kuasa Eropah yang berkepentingan berebut menentukan siapa Raja Sepanyol seterusnya. Ini selepas Raja Charles II mangkat tanpa meninggalkan sebarang waris.

Semasa perang tersebut berlaku, San Jose menjadi sebahagian daripada kumpulan kapal harta Sepanyol yang mengangkut semua harta bernilai dari Dunia Baru sebelum dihantar ke Sepanyol. Pada akhir Mei 1708, ia mengetuai tiga buah kapal perang dan 14 buah kapal dagang untuk berlayar dari Portobelo, Panama ke Cartagena, Colombia. Disebabkan musim taufan bakal melanda ketika itu, kumpulan kapal yang diketuai Jeneral José Fernández de Santillán berharap dapat berlindung di Cartagena.

Bagaimanapun, rancangan mereka untuk tiba di situ tidak kesampaian. Ini selepas kumpulan kapal San Jose diserang empat kapal perang British diketuai Laksamana Sir Charles Wager di Isla de Baru berhampiran Cartagena. Serangan tersebut mengakibatkan San Jose karam selepas simpanan serbuk letupan pada kapal berkenaan meletup. Insiden itu menyaksikan 589 orang terbunuh termasuk de Santillan dengan 11 orang saja yang dilaporkan terselamat.

Disebabkan nilai San Jose yang tinggi, kerajaan Colombia enggan mendedahkan lokasi sebenar kapal sehingga hari ini. Peru dan Panama menuntut sebahagian daripada San Jose memandangkan sebahagian emas dan perak yang dibawa kapal itu berasal dari negara mereka. Sementara Sepanyol mahukan semua artifak yang ditemui dipulangkan kepada mereka atas alasan ia merupakan hak milik negara itu dan mengikut konvensyen UNESCO.

Tetapi ketiga-tiga negara berkenaan bakal berdepan masalah menuntut hak mereka di mahkamah. Pertama, penggubalan undang-undang Colombia pada 2013 yang menyatakan mana-mana kapal lama yang karam di perairan Colombia akan diiktiraf sebagai khazanah negara itu. Ini bermakna sebarang tuntutan untuk mensalvaj kapal tersebut tidak akan dilayan oleh mahkamah Colombia. Selain itu, mana-mana artifak yang ditemui tidak boleh dijual di luar negara itu.

Kedua, tindakan undang-undang yang difailkan Sea Search Armada (SSA), sebuah syarikat salvaj Amerika Syarikat terhadap Colombia. Pada 1985, sebuah syarikat salvaj lain iaitu Glocca Mora Company (GMC) mendakwa telah menemui San Jose sebagai tukaran kepada 35% daripada semua artifak yang ditemui. Kemudian, hak tersebut diambil oleh SSA dengan harapan dapat mengakses tapak San Jose. Bagaimanapun, penggubalan undang-undang Colombia pada 2013 memusnahkan harapan mereka untuk berbuat demikian.

Susulan itu, saman dikemukakan di mahkamah oleh pihak SSA. Tetapi Colombia menegaskan syarikat tersebut tidak berhak memfailkan saman kerana mereka langsung tidak tahu lokasi sebenar San Jose. Negara itu hanya mengetahui lokasi kapal geliung Sepanyol itu selepas mengupah Institut Oseanografi Woods Hole (WHOI) untuk membantu tentera laut Colombia mengesannya pada 2015. WHOI turut dikenali kerana membantu mengesan bangkai pesawat Air France 447 di luar perairan Brazil pada 2011.

Jadi, apa kepentingan perkataan patrimoni yang dinyatakan oleh Duque selepas imej-imej San Jose diterbitkan? Ia bertujuan untuk menyukarkan semua tuntutan San Jose yang dibuat oleh mana-mana pihak berkepentingan termasuk Sepanyol.

Nampak kecil tetapi amat penting dengan mengambil kira kes saman yang sedang berlangsung di mahkamah. Dengan memilih perkataan itu, Colombia mahu dilihat sebagai pelindung khazanah negara. Dan ini semestinya akan memberi tekanan kepada Peru, Panama dan Sepanyol untuk menggugurkan tuntutan terhadap San Jose.

Beberapa bulan lepas, Colombia dilaporkan sudah mengeluarkan tender kontrak untuk mengeluarkan artifak dari San Jose. Bagaimanapun, penganugerahan kontrak ditangguhkan selepas mendapat perintah mahkamh bagi memberi ruang kepada semua isu undang-undang berbangkit berkenaan kapal berkenaan dapat diselesaikan.

RUJUKAN

Vanessa Herrero, A. dan Parker, C. (2022, 8 Jun). Colombia discovers two shipwrecks, releases new images of sunken treasure. The Washington Post.

Cowie, A. (2022, 15 Jun). Deep-Sea Robot Reveals Treasures of $20 Billion San Jose Wreck. Ancient-Origins.

Metcalfe, T. (2022, 23 Februari). Colombia moves to salvage immense treasure from sunken Spanish galleon. LiveScience.

Metcalfe, T. (2022, 17 Jun). $17 billion shipwreck near Colombia is remarkably preserved, new photos reveal. LiveScience.


Amalan Sunnah Sempena Aidilfitri

Aidilfitri merupakan hari kemenangan bagi orang beriman selepas berpuasa selama sebulan pada bulan yang dicintai Allah, Rasul-Nya dan orang-orang beriman. Namun dalam keghairahan kita menyambut ketibaan Syawal, usah dilupa beberapa amalan sunnah Nabi Muhammad s.a.w pada bulan tersebut. Ini kerana Syawal merupakan pemangkin untuk meneruskan amalan-amalan soleh pada tahun-tahun berikutnya, seterusnya membentuk kita menjadi insan bertaqwa di sisi-Nya. Di sini ada beberapa amalan sunnah baginda yang patut diketahui dan diraikan pada bulan kemenangan itu:

1. Bertakbir.

Bertakbir pada tarikh 1 Syawal bersempena Aidilfitri merupakan suatu amalan yang disyariatkan. Takbir pada hari Aidilfitri bermula ketika terlihatnya hilal (anak bulan) dan berakhir setelah selesainya kemuncak hari raya, iaitu ketika imam selesai berkhutbah. Firman Allah s.w.t dalam ayat 185, Surah Al-Baqarah mafhumnya, “Supaya kamu cukupkan bilangan puasa (sebulan Ramadan), supaya kamu membesarkan Allah (dengan bertakbir) kerana telah memberi petunjuk-Nya kepada kamu dan supaya kamu bersyukur.” Kita juga disunatkan bertakbir sepanjang perjalanan dari rumah menuju ke masjid untuk menunaikan solat sunat Aidilfitri.

Menurut Syeikh Muhammad Nasiruddin al-Albani rahimahullah, “Mengenai syariat bertakbir (pada hari raya Aidilfitri) yang perlu dilakukan oleh kaum muslimin ialah bertakbir dengan suara lantang ketika dalam perjalanan menuju ke tempat solat walaupun kebanyakan umat Islam mula memandang remeh sunnah ini.” (Rujuk Kitab Meneladani Rasulullah s.a.w Dalam Berhari Raya, karya Syeikh Ali Hassan bin Ali al-Halabi al-Atsari, muka surat 32) Antara sebab mengapa kita disunatkan bertakbir sejak mula keluar dari rumah bertujuan menyerlahkan syiar Islam di setiap pelusuk jalan yang dilalui ketika menuju ke tempat solat.

2. Lafaz ucapan selamat pada hari raya Aidilfitri.

Majoriti amalan umat Islam di Malaysia akan mengucapkan antara satu sama lain pada hari lebaran dengan ucapan ‘Selamat Hari Raya Aidilfitri, Maaf Zahir Batin’. Namun, ucapan yang lebih bertepatan dengan amalan para salafussoleh dalam meneladani sunnah Nabi s.a.w adalah sebagaimana yang diceritakan oleh al-Hafiz Ibnu Hajar al-‘Asqalani r.h yang dinukilkan daripada Jubair bin Nufair r.a katanya, “Apabila para sahabat Rasulullah s.a.w bertemu di hari raya, sebahagian mereka mengucapkan kepada yang lain ‘taqabbalullah minna waminka’ (Semoga Allah menerima amalan kami dan amalanmu).” (Rujuk Kitab Fathul Bari, al-Hafiz Ibnu Hajar al-‘Asqalani, , jilid 5, muka surat 270-271. Menurut beliau hadis ini berstatus hasan.)

3. Meneruskan qiamullail.

Jika sepanjang bulan Ramadan kita telah bersungguh-sungguh menghidupkan malam kita dengan pelbagai ibadah terutamanya solat qiyam Ramadan (solat tarawih), ia seharusnya diteruskan juga pada hari-hari berikutnya dengan mengerjakan solat tahajjud. Saranan ini tidak bermaksud mengkhususkan pada malam Aidilfitri untuk dikerjakan qiamullail. Apa yang cuba ditekankan di sini adalah semangat mengerjakan qiam Ramadan (solat tarawih) haruslah diteruskan dengan mengerjakan qiamullail pada hari-hari berikutnya sesudah bulan Ramadan.

4. Mandi pada pagi hari raya.

Disunnahkan mandi di pagi hari raya sebagaimana mandi wajib, iaitu sebelum berangkat menuju ke tempat perlaksanaan solat Aidilfitri. Ali bin Abi Talib r.a pernah ditanya mengenai soal mandi. Adakah diharuskan mandi setiap hari? Beliau menjawab, “Tidak harus melakukannya. Namun, mandi yang diharuskan ialah mandi pada hari Jumaat, hari Arafah, hari Aidiladha dan Aidilfitri.” (Hadis Riwayat Imam Syafie dalam Musnad al-Syafi’i, jilid 1, muka surat 118-119) Dalam satu hadis lain, Nafi r.a (hamba Ibnu Umar r.a) menceritakan Abdullah bin Umar r.a akan mandi pada Hari Raya Aidilfitri sebelum berangkat ke tempat solat. (Hadis Riwayat Malik)

5. Makan sebelum solat Aidilfitri.

Sebelum keluar menuju ke masjid, surau atau tempat lapang yang dijadikan tempat solat sunat Aidilfitri, kita disunatkan menjamah makanan sebelum berangkat menunaikan solat Aidilfitri. Perbuatan ini bertujuan menutup segala andaian bahawa dibenarkan berpuasa pada hari raya. Menurut al-Muhallab rahimahullah, “Mengenai hikmah menjamah makanan sebelum mengerjakan solat hari raya adalah agar seseorang tidak berpendapat bahawa dia boleh berpuasa sehingga solat hari raya Aidilfitri dilaksanakan. Seolah-olah Rasulullah s.a.w ingin menutup prasangka semacam ini.” (Rujuk Fathul Bari, jilid 5, muka surat 272)

Kebiasaannya, Rasulullah s.a.w akan memakan kurma dalam jumlah yang ganjil pada pagi hari raya. Namun, tidak bermakna umat Islam perlu menyediakan buah kurma untuk dimakan pada pagi hari raya Aidilfitri. Mereka bebas memakan apa sahaja. Tetapi, mengikut sunnah itu lebih baik daripada menyanggahinya. Sedangkan, sunnah itu termasuk perkara tauqifi (tidak boleh dipersoalkan). Anas bin Malik r.a berkata, “Rasulullah s.a.w tidak akan pergi ke tempat solat pada pagi Aidilfitri sebelum memakan beberapa biji kurma.” Murajja’ bin Raja’ berkata: Ubaidillah menceritakan kepadaku bahawa Anas r.a berkata: Rasulullah s.a.w memakannya dalam jumlah yang ganjil.” (Hadis Riwayat Bukhari) Namun, jika tidak memiliki kurma maka dibolehkan untuk mengisi perut dengan makanan lain terutamanya makanan yang manis-manis seperti madu. Sekiranya tidak ada makanan sama sekali, memadai dengan hanya meminum air.

6. Memakai pakaian yang indah.

Orang Islam turut disunnahkan menghiaskan diri dengan pakaian yang indah-indah pada hari raya. Imam Syafie rahimahullah berkata, “Aku lebih menyukai seseorang memakai pakaian terbaik yang dimilikinya pada hari-hari raya, iaitu pada hari Jumaat, dua hari raya (Aidiladha dan Aidilfitri) dan tempat diadakan majlis (seperti majlis perkahwinan). Dia hendaklah memakai baju yang bersih dan memakai wangi-wangian.” (Rujuk Ringkasan Kitab Al-Umm, Imam al-Syafi’I, jilid 1, muka surat 327)

Bagi kaum wanita pula walaupun disunnahkan memakai pakaian yang terbaik, namun mereka hendaklah menghindari dari memakai pakaian yang bercorak-corak serta perhiasan yang berlebih-lebihan sehingga menarik perhatian golongan lelaki. Bagi golongan kanak-kanak pula, Imam Syafie menambah, “Mengenai golongan kanak-kanak pula, mereka boleh memakai pakaian paling bagus yang dimilikinya, baik lelaki mahupun perempuan dan mereka juga boleh memakaiperhiasan emas atau apa sahaja perhiasan.” (Rujuk Ringkasan Kitab al-Umm, Imam Syafie, jilid 1, muka surat 327)

Semoga di pagi hari raya kita akan memilih pakaian yang terbaik serta paling mahal mengikut kemampuan masing-masing menuju ke tempat solat hari raya. Disunnahkan juga bagi kaum lelaki memakai wangi-wangian tetapi tidak disunnahkan kepada kaum wanita. Sabda Rasulullah s.a.w, “Mana-mana wanita yang memakai wangian lalu dia melintas di hadapan lelaki supaya mereka dapat menghidu kewangiannya, dia adalah penzina.” (Hadis Riwayat An-Nasa’i).

Namun begitu bukanlah bermakna kaum wanita harus membiarkan dirinya berbau busuk. Islam adalah agama yang menitikberatkan kebersihan dan kesihatan diri. Maka tiada masalah bagi kaum wanita untuk memakai wangian sekadar untuk menjaga dirinya dari berbau busuk dan tidak sehingga menarik perhatian orang di sekelilingnya. Haruman-haruman yang kuat dan boleh menaikkan nafsu berahi pula hanyalah khusus untuk suaminya.

7. Berjalan kaki menuju tempat solat hari raya.

Umat Islam dianjurkan berjalan kaki menuju ke tempat solat Aidilfitri jika tidak keberatan. Dalam satu hadis, Ali bin Abi Talib r.a berkata, “Termasuk sunnah, iaitu engkau berjalan kaki menuju ke tempat solat hari raya dan memakan sesuatu sebelum berangkat.” (Hadis Riwayat Tirmidzi) Namun bagi yang sesiapa yang perlu menggunakan kenderaan kerana tempat solat terlalu jauh, ia dibolehkan dalam syarak. Tetapi, berjalan kaki menuju ke tempat solat lebih afdal berbanding menaiki kenderaan. Dan kita juga disunatkan mengikut jalan yang berbeza ketika pergi dan kembali dari mengerjakan solat hari raya. Ini berdasarkan satu hadis yang diriwayatkan oleh Jabir bin ‘Abdullah r.a, “Nabi s.a.w melalui jalan yang berbeza pada hari raya.” (Hadis Riwayat Bukhari)

Menurut Datuk Dr Abdul Basit Abdul Rahman, ada beberapa hikmah yang kita boleh lihat apabila kita berjalan kaki melalui jalan berbeza semasa pergi dan balik dari tempat solat hari raya dijalankan. Antara hikmahnya ialah:

– dua jalan berkenaan menjadi saksi kepada perbuatan baik yang dilakukan si polan di hadapan Allah s.w.t pada hari akhirat kelak.

– menzahirkan syiar-syiar agama Islam.

– menyakitkan hati dan menakutkan musuh-musuh Islam yang kagum dan bimbang dengan bilangan orang Islam yang ramai keluar.

– membuka ruang kepada orang Islam untuk saling bertanya khabar, membantu pihak mana yang ditimpa kesusahan dan menguatkan hubungan silaturahim yang sedia terjalin.

8. Tempat perlaksanaan solat hari raya.

Sunnah mengerjakan solat hari raya di kawasan lapang atau musolla (tempat terbuka seperti padang sehingga khatib dapat melihat semua hadirin) merupakan satu amalan yang jarang dilakukan di Malaysia melainkan beberapa kelompok kecil yang benar-benar kuat berpegang kepada sunnah Nabi s.a.w. Apakah musolla itu berbeza dengan masjid? Abu Said al-Khudri r.a berkata, “Pada hari Aidilfitri dan Aidiladha, Rasulullah s.a.w keluar menuju ke musholla. Ketika itu, perkara pertama yang dilakukan oleh baginda ialah mengerjakan solat hari raya (tanpa ada sebarang solat sunat).” (Hadis Riwayat Bukhari)

Antara hikmah mengerjakan solat hari raya di musolla menurut Syeikh Abu Ubaidah Masyhur bin Hasan telah berkata, “Sesungguhnya mengerjakan kedua-dua solat hari raya di tanah lapang mengandungi hikmah yang besar. Di antaranya adalah seluruh kaum muslimin boleh berkumpul bersama (bersua muka) sekurang-kurangnya dua kali dalam setahun. Semua orang dari seluruh pelusuk negeri akan berkumpul di sebuah tempat sama ada lelaki, perempuan atau kanak-kanak. Mereka semua menghadap Allah dengan hati yang penuh konsentrasi, dikumpulkan dengan satu kalimah (tauhid), solat di belakang seorang imam, membaca takbir dan tahlil bersama dan berdoa kepada Allah dengan penuh ikhlas. Seakan-akan hati mereka terikat menjadi satu, merasa bahagia dan mensyukuri nikmat Allah yang telah dilimpahkan kepada mereka. Dengan itu, hari raya benar-benar bermakna bagi mereka.” (Rujuk Koreksi Total Ritual Shalat, Syeikh Abu Ubaidah Masyhur bin Hasan, muka surat 394)

9. Mengerjakan solat sunat Aidilfitri

Antara syiar yang paling utama dalam menyambut Aidilfitri adalah perlakasanaan solat Aidilfitri sebanyak 2 rakaat oleh seluruh umat Islam. Ibnu Abbas r.a berkata, “Rasulullah s.a.w telah keluar pada hari raya Aidilfitri kemudian terus mengerjakan solat hari raya sebanyak dua rakaat. Baginda tidak melakukan sebarang solat sebelumnya dan sesudahnya.” (Hadis Riwayat Bukhari) Dan selepas solat sunat Aidilfitri, disunatkan menyampaikan khutbah sesudah mengerjakan solat hari raya Aidilfitri. Abu Sa’id al-Khudri r.a berkata, “Pada hari raya Aidilfitri dan Aidiladha, Rasulullah s.a.w akan keluar menuju musolla. Perkara pertama yang dilakukan oleh baginda (apabila tiba di masjid) baginda akan mengimami solat. Kemudian, baginda akan berpusing dan menghadap ke arah makmum yang sedang duduk di dalam saf mereka. Seterusnya, baginda akan memberikan nasihat, wasiat dan perintah kepada mereka (khutbah).” (Hadis Riwayat Bukhari)

Para jemaah tidak diwajibkan menghadiri atau mendengar khutbah hari raya. Sebaik sahaja selesai mengerjakan solat hari raya, sesiapa yang tidak ingin turut serta mendengar khutbah maka dia dibenarkan meninggalkan majlis itu. Ini berdasarkan satu hadis yang diriwayatkan oleh Abdullah bin al-Sa’ib r.a, “Aku pernah menghadiri solat hari raya bersama Nabi s.a.w. Setelah selesai solat baginda bersabda: Sesungguhnya kami akan berkhutbah. Oleh itu, sesiapa ingin duduk mendengar khutbah, dia boleh duduk. Sesiapa yang ingin pergi, dia boleh beredar.” (Hadis Riwayat Abu Daud)

10. Bergembira pada Hari Raya Aidilfitri

Islam adalah agama yang begitu praktikal dan munasabah. Setelah sebulan umat Islam memberi tumpuan sepenuhnya untuk beribadah kepada Allah, maka kini tiba masanya untuk menyambut kejayaan itu dengan kegembiraan dan kemeriahan. Oleh itu, usaha-usaha untuk menimbulkan suasana kegembiraan di dalam keluarga masing-masing pada hari raya Aidilfitri adalah sebahagian daripada syiar Islam. Suasana kegembiraan ini berbeza mengikut adat setempat. Bagi kita di Malaysia, kegembiraan sambutan hari rayaAidilfitri dapat dilihat dengan memakai baju-baju baru yang indah, seluruh ahli keluarga berkumpul, ziarah-menziarah sesama umat Islam dan pelbagai lagi. Di sesetengah negara Timur Tengah, cuti umum hari raya Aidilfitri dipergunakan untuk membawa ahli keluarga bersiar-siar serta berkelah di tempat-tempat peranginan.

Semua bentuk suasana kegembiraan dan kemeriahan ini adalah sebahagian dari tuntutan agama Islam sempena menyambut hari raya Aidilfitri selagi ia dilaksanakan sesuai dengan lunas-lunas syarak. Syeikh Sayyid Sabiq rahimahullah berkata, “Mengadakan permainan serta kegembiraan yang tidak melanggar aturan agama, termasuk pelbagai bentuk nyanyian yang baik (dari segi makna), semua itu termasuk syiar agama yang disyariatkan oleh Allah pada hari raya untuk melatih tubuh jasmani dan memberi kepuasan serta kegirangan hati.” (Rujuk Fiqh al-Sunnah, Syeikh Sayyid Sabiq, jilid 2, muka surat 290)

Semasa zaman Rasulullah s.a.w sendiri, baginda membenarkan penduduk Madinah al-Munawwarah bergembira apabila munculnya hari raya Aidilfitri dan Aidiladha. Ini berdasarkan satu hadis yang diriwayatkan Anas bin Malik r.a, “Nabi s.a.w pernah datang ke Madinah sedangkan penduduknya memiliki dua hari raya yang mana mereka bermain-main (bergembira) pada masa jahiliah pada kedua-dua hari itu. Lalu baginda berkata: Aku datang kepada kamu semua sedangkan kamu memiliki dua hari (raya) yang menjadi medan permainan kalian pada masa jahiliyyah. Sabdanya lagi: Sesungguhnya Allah telah menggantikan kedua-dua hari itu dengan yang lebihbaik, iaitu hari raya Aidiladha dan Aidilfitri.” (Hadis Riwayat An-Nasa’i)

Dalam satu hadis lain Aisyah r.a meriwayatkan semasa hari raya, orang-orang Sudan bermain pedang dan perisai. Beliau tidak ingat sama ada hendak menontonnya atau Nabi s.a.w yang bertanya, “Apakah kamu ingin melihatnya?” Aku menjawab, “Ya.” Lalu Aisyah disuruh berdiri di belakang baginda di mana pipinya amat dekat dengan pipi Nabi s.a.w. Baginda kemudian bersabda, “Biar yang lain, wahai Bani Arfidah!” Apabila beliau merasa bosan, baginda bertanya kepadanya, “Sudah cukup?” Aku menjawab, “Ya.” Lalu baginda menambah, “Pergilah.” (Hadis Riwayat Bukhari) Melihat kepada semua hujah ini, menampakkan kegembiraan pada hari raya merupakan sebahagian daripada syiar agama selagi mana ia dilakukan secara bersederhana dan tidak mengandungi elemen-elemen bersifat maksiat.

11. Mengerjakan puasa sunat enam hari pada bulan Syawal

Sabda Rasulullah s.a.w, “Sesiapa yang berpuasa pada bulan Ramadan lalu diiringi dengan puasa enam hari di bulan Syawal, seolah-olah dia telah berpuasa setahun.” (Hadis Riwayat Muslim) Dalam satu hadis lain yang diriwayatkan Imam Ibnu Majah, baginda menambah, “Kerana sesiapa saja yang melakukan kebaikan, maka ia akan dibalas dengan 10 kebaikan semisal.” Hadis itu diklasifikasikan sebagai sahih menurut Al-Hafiz Abu Thohir. Demikianlah keutamaan puasa sunat enam hari di bulan Syawal. Cara yang paling afdal untuk melaksanakannya adalah memulakan berpuasa sesudah hari raya Aidilfitri secara berturut-turut (bermula pada dua Syawal) sebagaimana yang ditetapkan oleh para ulama. Ini juga merupakan pendapat Imam Abu Hanifah rahimahullah dan Imam Syafie.

Namun, seseorang bebas memilih mana-mana hari sepanjang bulan Syawal sama ada di awal, pertengahanmahupun di akhirnya bahkan dia juga boleh mengerjakan secara berturut-turut atau berpisah-pisah. Amalan sesetengah pihak yang melakukan puasa qada dan sunat Syawal secara serentak mengikut formula dua dalam satu merupakan perbuatan bidaah yang tidak ada dalilnya dari mana-mana hadis Nabi s.a.w yang thabit. Oleh itu, afdal menyempurnakan puasa bulan Ramadan yang ditinggalkan terlebih dahulu diikuti puasa sunat di bulan Syawal. Perbuatan ini lebih bertepatan dengan maksud hadis di atas untuk mendapat keutamaannya, iaitu seolah-olah berpuasa setahun.

Jika ada yang merasa bimbang mahu berpuasa enam tetapi takut hari puasanya jatuh pada hari Jumaat atau Sabtu, Imam Nawawi rahimahullah memberi solusi. Beliau berkata, “Ulama mazhab Syafie makruh berpuasa pada hari Jumaat secara bersendirian. Namun jika puasanya itu dilakukan sebelum atau selepas atau bertepatan dengan kebiasaan puasa seperti puasa nazar kerana sembuh dari penyakit dan ianya jatuh pada hari Jumaat, maka tidak jatuh hukum makruh.” (Rujuk Kitab Al-Majmu’ Syarh Al-Muhaddzab, jilid 6, muka surat 309) Berpuasa pada hari Sabtu juga dibenarkan sekiranya bersebab dan ia jatuh juga pada hari Sabtu seperti berpuasa pada hari Arafah di mana ia jatuh pada hari Sabtu.

Satu kebimbangan orang kita pada bulan Syawal ialah berpuasa sunat enam hari tetapi pada masa sama, menerima undangan ke rumah terbuka yang dianjurkan rakan-rakan atau organisasi. Pertama sekali, usah jadikan puasa sunat enam hari sebagai alasan untuk tidak memenuhi undangan yang diberi. Ini kerana dalam sesetengah kes, ada sahabat seperti Abdullah bin Umar r.a tetap hadir ke satu majlis walaupun beliau ketika itu berpuasa. Dalam satu hadis, Nabi s.a.w bersabda, “Jika dijemput salah seorang daripada kamu ke jamuan, maka hendaklah dia memenuhinya. Jika dia berpuasa, maka doakanlah tuan rumah. Jika dia tidak berpuasa, maka hendaklah dia menjamah makanan.” (Hadis Riwayat Muslim)

Jika kita hendak membatalkan puasa, lihat pula puasa apa yang kita lakukan. Jika puasa yang dilakukan itu puasa qada Ramadan atau puasa nazar, maka haram baginya untuk berbuka. Jika puasa itu ialah puasa sunat, tiada masalah baginya berbuka dan sunat baginya berbuka sekiranya tuan rumah merasa tersinggung sekiranya kita tidak menjamah makanan yang disediakannya. Bahkan dalam satu hadis, Nabi s.a.w bersabda kepada seorang lelaki yang berpuasa sunat bila menghadiri sebuah majlis, “Saudara kamu menjemput kamu dan bersusah-payah untuk kamu.” Kemudian baginda menambah, “Berbukalah dan gantikan puasamu pada hari-hari lain sekiranya kamu mahu.” (Hadis Riwayat Baihaqi) Justeru bagi meraikan semua pihak termasuk yang sedang berpuasa sunat, adalah elok sekiranya program rumah terbuka dijalankan antara 3.00 petang hingga waktu malam. Tindakan ini dilihat mewujudkan suasana yang lebih harmoni dan meraikan semua pihak.

SUMBER


Orang Asli Filipina Dipersembahkan Di Zoo Manusia

Filipina terdiri dari lebih 7,600 buah pulau yang kesemuanya dikelompokkan ke dalam tiga pulau utama; iaitu Luzon, Visaya, dan Mindanao. Taburan sebegini memperkaya kepelbagaian suku, bahasa, dan budaya di negara berkenaan.

Dianggarkan, Filipina mempunyai kira-kira 100 suku asli dengan populasinya mewakili 10% dari populasi keseluruhan. Yakni, sekitar 11.3 juta orang. Ia satu jumlah yang signifikan – cukup untuk memberi nyawa kepada warisan budaya masyarakat asal.

Sepanjang tiga dekad kebelakangan, ada empat warisan budaya Filipina yang diiktiraf oleh UNESCO iaitu epik Darangen, nyanyian Hudhud, permainan Punnuk, dan ritual Buklog. Sebagai perbandingan, Malaysia ada lima warisan yang diiktiraf iaitu silat, dondang sayang, mak yong, pantun dan upacara wangkang.

Pengiktirafan sebegini sedikit-sebanyak mencelikkan dunia tentang warisan-warisan lama yang masih bernyawa, terutama di negara yang identitinya sudah diacu dengan identiti baru lantaran dijajah.

Sama seperti Mexico, Filipina adalah bekas jajahan Sepanyol. Nama ‘Filipina’ itu sendiri mengambil sempena King Philip II yang berkuasa pada 1556-1598. Walaupun Filipina sudah pun disinggahi orang Eropah sejak 1521 Masehi – bermula dengan Ferdinand Magellan – ia hanya menjadi koloni rasmi Sepanyol pada 1565 dengan pejabat pertamanya bertempat di Manila.

Berada di bawah kekuasaan Sepanyol selama tiga ratus tiga puluh tahun mengubah Filipina menjadi sebuah negara Kristian yang besar – paling besar di Asia dan kelima terbesar di dunia. Pengaruh-pengaruh Sepanyol juga meresap secara ketara dalam kehidupan mereka, walaupun jika diikutkan, Filipina juga sempat dikuasai Amerika Syarikat selama lebih kurang 50 tahun.

Peralihan kuasa di Filipina ini berlaku berikutan Perjanjian Paris 1898. Ia ditandatangani selepas Sepanyol tewas dalam Perang Sepanyol-Amerika yang berlaku pada 21 April hingga 13 Ogos tahun sama.

Menerusi perjanjian tersebut, penguasaan ke atas Filipina bertukar tangan. Namun, tidak sebelum tentangan diberikan selama tiga tahun menerusi Perang Filipina-Amerika 1899-1902 yang mengorbankan hampir 40,000 orang tempatan (baik tentera mahupun rakyat awam).

Dua tahun berikutnya, Amerika Syarikat membelanjakan sebanyak 1.5 juta dollar untuk membawa masuk lebih 1,000 orang asli Igorrot dari Filipina. Tujuannya adalah untuk dipertontonkan dalam Pameran Sedunia St. Louis 1904 bersama beberapa suku asli lain termasuklah dari Afrika.

Pameran manusia sebegini bagaimana pun bukanlah khusus di Amerika Syarikat sahaja. Setahun sebelumnya, Osaka mempamerkan orang Korea. Brussel pula mempertontonkan orang Congo tujuh tahun lebih awal. Bandar-bandar seperti Paris, London, Hamburg, Barcelona, dan Milan juga tidak ketinggalan dari melakukan hal yang sama.

Kesemua ini terjadi pada kurun di mana dunia baru sahaja memansuhkan sistem perhambaan; baru sahaja menerima gelombang pertama perjuangan hak wanita; dan baru sahaja berjinak-jinak untuk membuka peluang pendidikan kepada semua – tidak hanya di barat tetapi juga di timur, sepertimana yang boleh kita selusuri senarionya dari kisah hidup R.A. Kartini (1879-1904).

Motif di sebalik pameran manusia atau zoo manusia ini berlainan bagi setiap peringkat masyarakat. Bagi negarawan, ia bertujuan memunasabahkan dasar kolonialisme. Bagi ilmuwan (ahli antropologi contohnya), ia bermatlamatkan penyelidikan. Sementara bagi masyarakat umum, ia dilihat sebagai satu bentuk hiburan.

Pameran manusia juga merupakan satu perniagaan yang menguntungkan. Dari sinilah muncul beberapa taikun yang mengambil peluang untuk membina kekayaan. Di Amerika Syarikat, antara nama yang utama ialah Truman Hunt.

Sepanjang kelangsungan Pameran Sedunia St. Louis, Hunt ditugaskan menyelia orang Igorrot. Dia sememangnya berpengalaman menjadi gabenor di Bontoc (daerah di Filipina) selain terlibat dalam Perang Sepanyol-Amerika.

Jadi, orang Igorrot bukanlah suku yang asing baginya. Sepanjang tempoh pameran itu pun, orang Igorrot menjadi tarikan utama. Ini memangkin sisi kapitalis dalam diri Hunt.

Justeru sesudah tamat pameran dan kesemua orang Igorrot dihantar pulang, Hunt enggan melepaskan peluang. Dia terus sahaja berangkat ke Filipina dan menggaji seorang ejen bernama Julio Balinag untuk merekrut sekumpulan orang tempatan.

Tidak lain dan tidak bukan, Hunt mahu jadikan mereka sebagai bahan pameran – pameran atas nama persendirian dan bukan lagi di bawah kerajaan.

Kerja merekrut bertambah senang disebabkan ejen yang digajikannya merupakan salah seorang Igorrot yang terlibat dalam pameran sebelumnya. Jadi, dengan mudah dia dapat kumpulkan seramai 50 orang dengan masing-masing dijanjikan bayaran sebanyak $15 sebulan.

Lalu pada awal 1905, Hunt pun membawa kesemua 50 orang Igorrot ini ke Coney Island, New York. Mereka dipamerkan di Luna Park dan mendapat sambutan hangat termasuklah dari pengamal media dari New York Times, Washington Post, Associated Press, dan Vogue.

Orang ramai juga datang berkerumunan dari serata bandar seperti New York, New Jersey, Connecticut, dan Pennsylvania. Ada yang datang membawa hadiah dan ada pula yang ingin mengambil anak-anak kecil Igorrot sebagai anak angkat.

Namun, kesemua hadiah dan duit kopi tersebut tidak sampai ke tangan orang-orang Igorrot sebaliknya masuk ke poket Hunt. Wang dari jualan kraftangan seperti cincin rotan, kalung, dan bakul anyaman juga diambil oleh Hunt.

Teruknya pemerasan si Hunt ini sampaikan orang Igorrot terpaksa menyorokkan duit mereka dalam lubang telinga dan lubang punggung kerana tidak mahu ia diambil.

Hunt kemudian membahagikan orang-orang Igorrot itu kepada tiga kumpulan. Setiap kumpulan disuruh bergerak ke bandar-bandar berlainan – bermula dari Texas, Louisiana, Florida, hinggalah ke Kansas. Ini bagi memaksimakan keuntungan. Baginya, lebih banyak pameran dilakukan, lebih besar pendapatan.

Dengan demikian, perniagaan zoo manusia yang dikelolakan oleh Hunt ini pun berpanjangan selama lebih setahun. Sepanjang tempoh itu juga, orang-orang Igorrot disuruh membuat pelbagai pertunjukan – menyanyi, menari, dan mengadakan upacara-upacara kebudayaan seperti berkahwin dan berburu. Mereka juga disuruh makan anjing setiap hari untuk tontonan umum.

Sememangnya, Igorrot adalah suku yang terkenal dalam memburu kepala manusia. Mereka pun memang makan daging anjing. Cuma, ia hanya untuk keraian-keraian tertentu dan bukannya dimakan setiap hari.

Justeru, suruhan Hunt itu membuatkan ramai dari mereka diserang penyakit. Bahkan, ada dua orang dari mereka mati tanpa dikebumi semasa dalam perjalanan ke Memphis, Tennessee.

Layanan buruk Hunt terhadap orang-orang Igorrot ini akhirnya memakan diri. Dia dilaporkan ke pihak kerajaan dan pada Oktober 1906, Hunt diberkas atas dakwaan menyonglap gaji orang-orang Igorrot yang berjumlah $9,600 tidak termasuk ratusan dollar hasil jualan kraftangan.

Kesemua orang Igorrot di bawahnya kemudian dihantar pulang ke Filipina, kecuali lima orang termasuk Balinag yang ditahan sehingga 20 Mac 1907 untuk membantu proses perbicaraan mahkamah. Hunt dijatuhi hukuman penjara 18 bulan.

Tujuh tahun kemudian, kedutaan Amerika Syarikat di Filipina mengharamkan sebarang bentuk pameran manusia yang melibatkan rakyatnya di luar negara. Undang-undang tersebut turut dipinda ke dalam Akta Anti-Perhambaan sekali gus memulakan langkah membasmi zoo manusia yang kali terakhir berlaku di Belgium pada 1958.

RUJUKAN

Kirti, Kamna. (14 July 2021). This Tribe was Exported to the US and Forcefully Fed Dog Meat. Medium.

Prentice, Claire. (14 October 2014). The Igorrotes Tribe Traveled the World for Show and Made These Two Men Rich. Smithsonian Magazine.

Qiu, Linda. (29 October 2014). Tribal Headhunter on Coney Island? Author Revisits Disturbing American Tale. National Geographic.


Phatosnya Seorang Ahli Politik

Tiba-tiba semua netizen menjadi pakar pengucapan awam. Sembang je semua tu. Suruh naik pentas pun sama tergagap dan terkedu juga.

Dan sejak bila “terkedu”, “tergagap”, “terkucil” tu tanda hujah seseorang salah? Sifat ahli akademik bukan pemidato atau “public figure” seperti artis dan ahli politik, jadi tak hairan pun kalau ada “stage fright” dan rasa “awkward”, lebih-lebih lagi jika berdepan dengan kejutan.

Tapi hakikatnya, orang lebih suka kecoh dan bersorak pasal perwatakan orang berbanding isi hujah seseorang. Itu sebabnya, sejak 2,400 tahun yang lepas lagi, Aristotle dah pesan bahawa untuk menjadikan hujah kita meyakinkan (“persuasive”), kita kena memastikan ketiga-tiga unsur LOGOS, ETHOS dan PATHOS diterapkan dalam pengucapan kita.

Teman pernah belajar pasal ilmu retorik (“rhetorics”) ni semasa di universiti. Biasalah teman pun pernah berangan-angan nak jadi ahli politik juga, nasib baik diselamatkan daripada musibat tersebut. Tapi ilmu retorik tetap penting tak kira apa profesion anda jua.

Secara lazimnya, manusia normal tak ada masalah sangat pun dalam menguasai LOGOS (merujuk kepada fakta, logik, hujah) dan ETHOS (reputasi, kredibiliti, kepakaran). Seorang pensyarah jurusan sains politik bercerita pasal politik, Logos ada, Ethos pun sudah ada. Tapi malangnya kalau PATHOS (kebolehan untuk membina hubungan dengan khalayak, memberangsangkan emosi khalayak) tak ada, mesej tak sampai juga. Orang tak pandang kita juga.

Lebih malang, ahli politik lah spesis manusia yang paling mahir pasal PATHOS. Walaupun tanpa Logos dan Ethos, sesetengah ahli politik masih mampu memperdayakan khalayak melalui Pathos. Contoh klasik tidak lain Hitler dan Churchill. Pathos yang menentukan seseorang jadi pemidato yang hebat atau tidak.

Jadi kita kena banyak memperbaiki aspek Pathos. Tengok cara ahli politik membangkitkan Pathos. Deme akan tetiba menjerit benda-benda macam “siapa bodoh?” “negara bukan bapak dia punya!” Benda tu tak ada nilai pun kalau ikutkan prinsip Logos dan Ethos, tapi benda tu boleh membangkitkan emosi orang ramai, menyebabkan orang ramai suka dengan ucapan kome. Gaya loyar buruk pun lebih menarik perhatian berbanding sekadar berucap berdasarkan “facts and figures”.

Manusia rasional yang boleh menilai Logos dan Ethos itu sedikit. Lebih ramai mementingkan Pathos. Jadi terpaksalah kita memperbaiki ilmu retorik untuk menegakkan agenda kita.

(post ini bukan post politik, tapi pasal public speaking/retorik ye. Teman oportunis, tak nak lepaskan peluang berkongsi ilmu)


8 Ciptaan Tamadun China Yang Mendahului Tekonologi Barat

Menurut statistik yang diperoleh dari World Economic Forum, China sekarang berada di kedudukan kedua sebagai negara pembelanja kajian saintifik dan pembangunan selepas AS. Tidak hairan jika negara-negara jiran sanggup diplomasi dengan China atas perkembangan ekonomi di Asia.
Sejak dahulu lagi, tamadun China adalah ‘kuasa besar’ di serantau Asia walaupun terpisah jauh dari tamadun-tamadun lain yang juga gah seperti Yunani Kuno, Rom, Mesir Kuno, dan Mesopotamia.

China menjadi negara Asia pendahulu dalam penciptaan teknologi baru mendahului negara lain, seperti juga China pada ribuan tahun dulu yang juga pencipta teknologi terdahulu dan ciptaannya tidak pernah tamadun-tamadun lain fikirkan.

Dr. Joseph Needham ialah satu-satunya saintis Barat yang berusaha dedahkan pencapaian tamadun China untuk pembangunan teknologi dunia. Setibanya di China pada 1942, Needham semakin bersemangat untuk mengkaji tentang perkembangan sains dan teknologi negara ini kerana kecintaan dengan budaya China.

Kajian beliau terhadap sejarah, budaya, dan bahasa dari China ini membawa kepada perlaksanaan projek terbitan buku berjudul “Science and Civilization in China”. Projek ini tmenghasilkan 7 jilid buku yang merangkumi ilmu matematik dan perubatan China.

Untuk artikel ini, terdapat 8 ciptaan tamadun China yang telah saintis ini dedahkan yang mana ciptaan ini masih lagi digunakan oleh manusia pada abad ini.

1) CIPTAAN BERASASKAN KERTAS

Eropah biasanya membeli kepingan papyrus dari Mesir, kemudian menggunakannya untuk tujuan penulisan. Berbeza dengan China, mereka adalah terawal mencipta kepingan kertas seperti yang kita gunakan sekarang.

Mengikut catatan sejarah, seorang sida maharaja bernama Cai Lun ialah pengasas kepada penciptaan kertas ini. Walaupun kertas telah digunakan secara komersial sejak tahun 105, kertas telah digunapakai lebih lama sekitar abad ke-2 SM.

Kita tahu bahawa kertas telah dicipta pada 3,000 SM oleh orang Mesir Kuno, lebih tua dari penciptaan kertas dari China namun Eropah telah mengkormesialkan penggunaan kertas pada abad ke-14 dan ke-15 Masihi Di sinI China boleh dikatakan mendahului Eropah dalam penggunaan kertas.

China juga pencipta kepada produk kertas yang sinonim dalam kehidupan kita terutamanya dalam urusan pembersihan, iaitu kertas tisu. Kertas tisu dicipta pada tahun 851, semasa pemerintahan dinasti Tang namun ia menjadi popular semasa dinasti Ming (1368-1644) bermula dari penggunaan kerabat diraja. Manakala Barat pula mengkormesialkan penggunaan kertas tisu pada abad ke

19 Masihi setelah ‘direka cipta semula’ oleh Joseph C. Gayetty pada 1857.

Satu lagi produk kerta yang dicipta oleh China ialah wang kertas yang menjadi mata wang China bermula abad ke-9 Masihi. Ciptaan kertas China terakhir ialah buku menu. Buku menu menjadi kegunaan bagi restoran kerana kedudukan China itu sendiri sebagai persinggahan para pedagang tempatan dan luar negara. Kerana ramai pedagang luar negara yang tidak memahami bahasa tempatan, buku menu dicipta pada zaman dinasti Song (960-1279).

2) TEKNOLOGI PERCETAKAN

Jika pembaca rasa bahawa Eropah ialah temadun pertama mempunyai teknologi percetakan, jangan lupa China lebih mendahului dalam teknologi ini. Dinasti Tang menjadi pelopor kepada penciptaan teknologi percetakan dengan mencetak buku pertama berjudul ‘Diamond Sutra’ pada tahun 868. Teknologi percetakan ketika itu ialah penggunaan blok kayu mencetak tulisan berdakwat ke atas kertas.

Blok kayu yang permukaannya diukir dengan tulisan disapu dengan dakwat. Kemudian, blok kayu ini menampal ke atas kertas. Setelah selesai mencetak, dakwat yang dicetak itu dibiarkan kering. Mengikut rekod, sebuah blok kayu mampu mencetak sebanyak 20,000 keping kertas. Dari teknologi inilah banyak buku-buku keagamaan dihasilkan untuk kegunaan para sami Buddha.

Seabad kemudian, Bi Sheng menaiktaraf teknologi ini dengan mencipta mesin cetak yang menggerakkan tulisan karakter, blok kayu diganti dengan kepingan besi dan tanah liat. Di Barat, Johann Gutenberg mencetak kitab Bible pertama menggunakan mesin cetak pada tahun 1450-an.

3) ALKOHOL

Kajian pada tahun 2004 dari University of Pennsylvania mendakwa bahawa tamadun China adalah tamadun pertama menemui cara menapai untuk menghasilkan alkohol. Para saintis mengkaji bahan organik kering yang ditrmui dalam balang kuno dan menemui orang China mula meminum arak seawal 9,000 tahun dulu.

Dikatakan pada 2,000 SM, isteri maharaja Yu the Great dari Dinasti Xia bernama Yi Di ialah pelopor penghasilan minuman alkohol. Minuman ini dikhaskan untuk suaminya. Di sinilah China menjadi pelopor pertama menghasilkan minuman alkohol sebelum Barat kormesialkannya.

4) GARFU

Ya, China pernah menghasilkan garfu, lebih tua dari Barat walaupun mereka ialah bangsa pertama menggunakan garfu dan sudu untuk menjamu selera.
Dalam makam Shi Huang Di iaitu maharaja China Pertama (259 SM – 210 SM), kumpulan ahli arkeologi menemui sejumlah utensil berbentuk seperti garfu sekarang. Agak aneh mengapa selepas kemangkatan baginda garfu tidak digunakan semula. Mungkin kesukaran masyarakat menggunakan utensil ini atau ia hanya kegunaan peribadi Shi Huang Di.

5) KOMPAS

Kompas ialah antara ciptaan tamadun China yang amat popular. Ia dicipta pada abad ke-3 SM dan pada waktu itu kompas hanya dicipta untuk tujuan menilik nasib. Kemudian pada zaman Dinasti Song sekitar abad ke-10 Masihi barulah kompas digunakan untuk tujuan navigasi.
Berbeza dengan kompas kini yang petunjuknya ke arah utara, kompas China kuno pula petunjuknya ke arah selatan. Petunjuk dalam kompas China itu diperbuat dari batu magnetik bernama lodestone berbentuk seperti sudu.

Daya magnetik batu lodestone ini menunjukkan ke selatan, maka para pelayar China menjadikan selatan sebagai penunjuk kompas utama. Maka, tidak hairan jika ilmu navigasi China menjadi rujukan para pelayar seluruh dunia.

6) JAM MEKANIKAL

China juga pernah mencipta jam mekanikal versi mereka. Yang mengejutkan, jam tersebut direka oleh sami Buddha bernama Yi Xing. Beliau mencipta model jam mekanikal pertama pada tahun 725, dua abad sebelum para cendekiawan Barat mula fikirkan tentang konsep jam ini.

Model jam Yi Xing menggunakan titisan air sebagai sumber tenaga. Setitis air menggerakkan roda besar yang berpusing. 1 pusingan lengkap mewakili masa 24 jam.

Pada zaman dinasti Song, pegawai bernama Su Song menaiktaraf jam mekanikal itu dengan menambah hari dalam setiap bulan, fasa-fasa bulan, dan kedudukan beberapa planet dan bintang. Su Song kemudian membina menara jam dan menambah sistem panduan-rantai sebagai penggerak kepada jam mekanikal untuk bergerak tanpa guna titisan air.

7) PENGESAN GEMPA BUMI

2,000 tahun lalu China mereka sebuah pasu yang unik dan mampu mengesan gempa bernama pasu seismometer Zhang Heng. Dalam pasu tersebut terdiri dari bandul yang hanya digerakkan oleh gegaran bumi. Jika bandul itu bergerak, gerakannya memicu sistem tugas dalam pasu, kemudian melepaskan bola kecil dari mulut naga yang diukir di dinding pasu.

Muncung naga yang ke hadapan menunjukkan arah pusat gegaran. Bola yang dilepaskan dari mulut naga akan masuk ke mulut katak yang berada di bawah pasu. Sistem pasu yang rumit ini memberikan amaran bahawa gempa bumi bakal melanda. Pasu ini telah digunakan beratus-ratus tahun kerana kekerapan gempa bumi di China

Selepas China memahami ilmu seismologi ini, Barat menyusul dengan melopori graf gempa (seismograph) yang direka oleh Parsi pada abad ke-13 Masihi dan kemudian Perancis mereka mesin seismologi pada abad ke-18 Masihi.

8 ) ROKET

Sebelum teknologi eksplorasi angkasa China kini maju ke hadapan dari negara-negara Asia lain, China terlebih dahulu melopori penciptaan roket pada abad ke-3 Masihi. Berkat penciptaan roket ini, generasi China kini menjadikan ciptaan nenek moyang sebagai rujukan untuk membina kapal angkasa mereka.Roket direka pada zaman dinasti Song dengan sumbatkan tiub kertas dengan serbuk api, membentuk sebagai anak panah besar yang dilancarkan dengan busur. Roket kemudian menjadi senjata artileri kuno yang berkuasa bertempur dalam perang. Dari roket ini juga terciptalah bunga api yang selalu kita main semasa meraikan perayaan.

RUJUKAN:

Shatsylo, D. (23 September 2021). 8 Ancient Chinese Inventions the West Had Not Imagined. Ancient Origins.

Sexton, J. (1 April 2010). Knife and fork found in first emperor’s tomb. China.org.cn


11 Spesis Ikan Air Tawar Terbesar Dunia

Dalam kehidupan laut terdapat banyak spesis ikan. Dari sebesar-besar ikan seperti Whale Shark, sehingga sekecil-kecil ikan boleh dijumpai dalam kehidupan laut.

Setakat tahun 2000, menurut the National Oceanic and Atmospheric Administration (NOAA), 95% laut masih belum diteroka oleh manusia. Sampai sekarang kita tak tahu spesis apakah yang menghuni dibawah dasar laut. Adapun ikan tidak hanya boleh ditemui di laut sahaja, bahkan ia hidup ditempat berair yang lain seperti sungai, tasik, kawasan paya dan longkang.

Terdapat kehidupan air tawar sama sahaja seperti kehidupan laut. Mempunyai banyak jenis spesis ikan, dari kecil sehingga besar. Dibawah ialah senarai ikan air tawar terbesar di dunia.

1# Beluga
Beluga antara spesis ikan Sturgeon yang mendiami sebahagian laut hitam (Black Sea) dan laut Caspian (Caspian Sea). Selain rupanya yang ganas, purata jangka hayat Beluga boleh mencecah sehingga 100 tahun. Ukuran terbesar Beluga yang pernah dijumpai adalah sekitar 7 Meter dan seberat 1 tan! Oleh kerana spesis ini terus berkembang sepanjang hayatnya, ia menjadikan Beluga sebagai spesis ikan air tawar terbesar di dunia.

2# Mekong Giant Catfish

Sekali imbas, Ikan ini hampir sama seperti Ikan Keli. Ya, Mekong Giant Catfish dan Ikan Keli dari keturunan yang sama. Yang membezakan antara dua jenis ikan tersebut ialah dari segi ukuran saiz. Banyak jenis ikan dapat membesar sehingga bersize ‘gergasi’ tapi semua itu tak dapat ‘challenge’ Mekong Giant Catfish yang hidup kawasan air tawar di Asia Tenggara.

Ikan yang berkebolehan membesar sehingga 10 kaki panjang (3 Meter) dan seberat 294 Kg. Membuatkan ia sebagai spesis yang tinggi nilainya. Malangnya ikan ini telah diwartakan sebagai spesis terancam kerana kerancakan pembangunan di Sungai Mekong yang merencatkan kawasan habitatnya, selain penangkapan ikan secara berlebihan membuatkan ikan ini semakin pupus. Walaupun ada usaha melindungi spesis terancam ini, ia masih kekal berada dalam kategori ‘critically endangered’.

3# Alligator Gar

Okey, Ikan ini dinamakan sebagai Alligator Gar kerana ia memiliki mulut yang panjang. Terdapat berlainan spesis Alligator Gar yang dijual di kedai akuarium kerana ukuran yang lebih kecil dan sesuai dijadikan sebagai ikan hiasan di rumah.

Ikan jenis karnivor ini berkeupayaan hidup dalam air laut masin dan air tawar. Dan ia antara ikan air tawar kedua terbesar di Amerika Utara, berukuran lebih 10 kaki (3 meter) dan seberat 158KG. Jangka hayat mampu bertahan mencecah 50 tahun. Alligator Gar boleh dijumpai di perairan Mississippi dan sekitar Gulf Coast State.

4# Arapaima

Siapa tak kenal Ikan Arapaima?. Ikan sungai paling mahal boleh mencecah ratusan bahkan ribuan ringgit.

Ikan berasal dari Sungai Amazon ini berkemampuan membesar sehingga 10kaki dan seberat 135KG ini merupakan spesis ikan‘ purba’ yang hidup sekitar Meocene era anggaran 5-23juta tahun lalu, justeru menjadikan ia antara spesis ‘fliving fossil’ yang masih wujud sehingga sekarang. .

Selain itu, Ia turut dikenali sebagai Pirarucu oleh orang Brazil, dan Paiche di Peru. Oleh kerana faktor tangkapan ikan secara berlebihan, ukuran Araipama makin mengecil sekurangnya 6 kaki. Antara kebolehan lain Araipama adalah mampu bertahan selama 24 jam tanpa air.

5# Giant Freshwater Stingray

Antara spesis Ikan Pari terbesar di dunia yang dikenal pasti oleh saintis pada 1990. Ikan berasal dari Asia Tenggara ini mempunyai kelasnya tersendiri. Berukuran besar lebih 15 kaki (4.5 Meter) selain ekornya panjang 15 inci (38 cm) serta berduri tajam dan mampu menyuntik venom ke pada tulang mangsa. Malangnya, nasib spesis ini sama sahaja seperti yang lain, ia turut terancam kepupusan akibat akviti manusia yang merosakkan kawasan habitatnya.

6# Paddlefish

Ya, Paddlefish bukan Paddle Pop! Ada 2 jenis spesis Paddlefish yang dikenali sebagai Chinese Paddlefish dan American Paddlefish. Apa yang membuatkan ikan ini lebih unik adalah mulutnya memanjang dan berbentuk ‘paddle’

Paddlefish yang memakan Zooplankton ini dapat membesar sepanjang 10 kaki dan seberat 68KG. Tetapi seperti biasa, spesis Mandarin Paddlefish yang mendiami Sungai Yangtze diancam kepupusan akibat kerasukan manusia yang terlalu tamak sehingga mengancam habitat mereka.

7# Giant Barb

Sekali lagi, Banyak spesis ikan yang besar dapat ditemui di Asia Tenggara. Giant Barb yang telah ‘dewasa’ biasanya dapat membesar sehingga 10 kaki, untuk spesis ini agak sukar untuk menemui saiz kurang dari 5 kaki.

Ikan yang tidak berbahaya ini lebih suka makan organisma kecil seperti Algae dan phytoplankton, sekali sekala memakan buah. Giant Barb juga terancam kepupusan akibat kehilangan habitat.

8# White Sturgeon

Selepas Alligator Gar, White Sturgeon pula merupakan spesis ikan terbesar di benua Amerika Utara. Keluasan kawasan habitat White Sturgeon merangkumi Bahagian Pantai Barat Amerika Utara sehingga Aleutian Island iaitu sebuah pulau terletak sekitar Alaska.

Selain sungai, White Sturgeon mendiami tempat-tempat beraliran seperti Muara dan Laut. Apabila tiba musim mengawan, White Sturgeon akan berhijrah ke Hulu Sungai untuk bertelur dan jangka hayat spesis hidupan laut ini sekitar 80-100 tahun. Oleh kerana hayatnya yang agak panjang, mereka terus membesar sehingga 12-20kaki dan seberat satu tan!

Ikan ini begitu popular menjadi sasaran oleh nelayan di California. Tidak ada senarai/akta rasmi bagi mengekang aktiviti penangkapan ikan tersebut, maka ia hanya dikategori dalam ‘Species of Special concern’ di California.

9# Nile Perch

Ikan Nile Perch merupakan spesis ikan air tawar terbesar di Afrika. Mendiami dalam Sungai Tropika di Afrika. Nile Perch dapat membesar sehingga 6 kaki panjang (1.8 Meter) dan disebabkan spesis ini agak popular dikalangan nelayan, maka ia diperkenalkan dan dilepaskan pada tasik/sungai yang bukan merupakan kawasan habitatnya

Kesan daripada itu, ia menjadi spesis invasif yang berbahaya buat ikan lain yang mendiami tasik itu. seperti tragedi yang berlaku dalam Tasik Victoria, lebih daripada 200 spesis ikan hampir terancam disebabkan Nile Perch yang telah merosakkan ekosistem tasik/sungai tersebut yang bukan tempat asal habitatnya.

10# Siberian Taiman

Ikan Siberian Taiman mendiami dan sering dijumpai di sungai-sungai dan tasik di Rusia, Mongolia dan Asia Tengah. Siberian Taiman merupakan spesis terbesar dalam keluarga ikan ‘Salmon’.

Jenis ikan ini tak macam spesis ikan air tawar yang lain dimana spesis-spesis itu membesar dengan pantas, Siberian Taiman membesar dengan perlahan dan jangka hayat yang panjang. Ikan yang sudah matang secara kasar mampu membesar sehingga 6 kaki. Dalam pada itu, Siberian Taiman jadikan Tikus dan Burung sebagai ‘santapan’nya.

Populasi Ikan Siberian Taiman makin menurun disebabkan pencemaran sungai dan aktiviti manusia yang menghapuskan kawasan habitat mereka.

11# Bull Shark

Spesis Jerung yang mempunyai gigi tajam dan berlapis selain sifatnya yang agresif dan berbahaya pada manusia ini menghabiskan masa berenang dalam kawasan Tropika dan Subtropika di seluruh dunia.

Spesis ikan pemangsa ini boleh membesar sehingga 6 kaki dan lebih. Uniknya Bull Shark adalah satu-satunya spesis jerung yang mampu bertahan lama hidup dalam kawasan air tawar.

Malang sekali, Bull Shark hampir pupus kerana pembangunan yang mengacau tempat asal habitatnya.’

RUJUKAN:

Nelson, Bryan. (2020). 11 Largest Freshwater Fish in the World. Treehugger. https://www.treehugger.com/largest-freshwater-fish-in-the-world-4869287


Ritual Korban Manusia Dan Survival Game Dalam Tamadun Aztec

Amalan mengor.bankan manusia demi menenteramkan dewa dan memakmurkan dunia memang menjadi kebiasaan dalam kebanyakan tamadun purba, termasuklah Mesopotamia, China, dan Yunani.

Hal ini dibuktikan menerusi jumpaan arkeologi seperti di kampung Mogou (Anyang, China yang menempatkan ratusan ku.bur mang.sa kor.ban berusia 4,000 tahun dari Dinasti Shang), di bandar Ur (Iraq moden, menempatkan rangka 68 wanita dan 6 orang lelaki berusia 4,600 tahun), dan di Gunung Lykaion (Greece, menempatkan rangka remaja berusia 3,000 tahun yang dikor.bankan untuk Zeus). (Jarus, 2017)

Namun, ada satu tamadun lain yang mengangkat amalan tersebut ke satu peringkat yang dahsyat – teramat dahsyat. Tamadun ini ialah Aztec. Bilangan kor.ban di tangan mereka tidak dapat ditandingi oleh mana-mana tamadun lain, bahkan oleh tamadun Mesoamerika sendiri seperti Olmec, Maya, Toltec, dan Tarascan.

Dianggarkan, setiap tahun mereka mengor.bankan sehingga 20,000 orang. Dalam laporan Fray Diego de Duran (sejarawan kontemporar dari Sepanyol) pula, seramai 80,400 orang dikor.bankan dalam tempoh empat hari semasa acara perasmian Templo Mayor pada tahun 1487. (Preskar, 2021)

Walaupun angka tersebut dilebih-lebihkan oleh sumber kolonial bagi memburukkan imej penduduk asal, ia tidak lari jauh dalam menggambarkan betapa amalan mengor.bankan manusia menyulami tatabudaya mereka.

Hal ini rentetan kepercayaan bangsa Aztec itu sendiri. Menurut mereka, alam semesta dapat bernyawa dan matahari dapat menyala berikutan pengor.banan para dewa, khususnya Huitzilopochtli (Roos, 2018). Namun, semua ini tidak datang secara percuma. Untuk mengekalkan kelangsungan alam, ada harga yang perlu dibayar – iaitu dengan persembahkan da.rah dan jantung manusia. Berhenti melakukan kor.ban bermaksud meminta kiamat menimpa dunia.

Kepercayaan ini sejajar dengan kosmologi anutan mereka. Kononnya, dunia dan segala isinya – gunung, sungai, dan lembah-landai – diciptakan daripada bang.kai seekor raksasa laut bernama Cipactli. Cipactli adalah salah satu ciptaan terawal – lebih awal sebelum bermulanya fasa lima matahari. Ia dibu.nuh kerana mengan.cam ciptaan Quetzalcoatl dan Huiztzilopochtli yang lain. Bagi menenteramkan roh Cipactli, dua dewa itu berjanji untuk memberikan da.rah dan jantung manusia sebagai ganti.

Atas sebab itu, upacara kor.ban berskala kecil mahupun besar dilakukan sepanjang tahun dalam kalendar Aztec. Di samping untuk tujuan kelangsungan alam semesta, ia turut dilakukan bagi mengangkat bala (seperti kemarau atau kebuluran) dan memuja dewa.

Misalnya pada hari Toxcatl (jatuh pada tanggal 5-22 Mei), kor.ban khusus diadakan buat dewa Tezcatlipoca. Begitu juga pada hari Tlacaxipehualiztli (22 Februari hingga 13 Mac) yang didedikasikan kepada dewa Xipe Totec.

Dalam dua acara tersebut, satu individu akan dipilih sebagai kor.ban. Ia dipilih setahun atau empat puluh hari awal. Sepanjang tempoh tersebut, dia akan dilayan seperti tuhan dan dilimpahi pelbagai kenikmatan – termasuk perempuan, makanan, dan kemewahan. Namun setibanya hari peristiwa, dia akan dikor.bankan.

Bagi hari Tlacaxipehualiztli, si kor.ban akan disiat hidup-hidup. Kulitnya kemudian dipakai oleh seorang individu yang ditugaskan mengelilingi bandar untuk mengumpulkan hadiah dan doa titipan orang ramai. Jantungnya pula direntap. Manakala anggota badan lain dila.pah, lalu dijadakan santapan khusus pada hari tersebut.

Walaupun mang.sa kor.ban Aztec rata-ratanya adalah ta.wanan pe.rang, mereka juga tidak kesampingkan golongan penje.nayah, sukarelawan, dan anak-anak. Iya, kor.ban kanak-kanak pun diamalkan juga. Ia khusus untuk Tlaloc si dewa hujan.

Masyarakat Aztec percaya yang air hujan Tlaloc perlu dibekali dengan air mata kanak-kanak. Atas sebab itu, pendeta akan menyeksa mereka cukup-cukup sebelum dikor.bankan supaya lebih banyak air mata keluar (Cartwright, 2018). Disebabkan jadi kor.ban ini dilihat sebagai satu penghormatan, maka bukan satu perkara asing untuk ibu bapa serahkan anak sendiri.

Acara kor.ban biasanya disaksikan oleh orang ramai. Sebahagiannya menonton sambil mengelar diri, persis amalan cucuk badan semasa Thaipusam oleh penganut Hindu. Jika mang.sa kor.ban tampil berani, mereka bersorak puji. Jika mang.sa takut ma.ti, mereka akan beramai-ramai maki. Proses kor.ban juga akan jadi lebih menyek.sakan sebab bagi mereka, ia seolah menghina tuhan. (Vuckovic, 2020)

Dalam setiap acara kor.ban, dada mangsa akan dirobek dan jantungnya akan direntap hidup-hidup. Dalam keadaan nyawa-nyawa ikan, mereka kemudian dilempar dari puncak piramid – bergolek dari satu anak tangga ke satu anak tangga sehingga berke.cai.

Kalau tidak berke.cai, dagingnya akan dila.pah lalu dijamah sama ada oleh pendeta yang kelolakan acara tersebut atau oleh keluarga pahlawan yang menangkapnya semasa pe.rang. Kulitnya pula disiat lalu dipakai sebagai mantel selama 20 hari sebelum mereput dan mengeluarkan bau.

Selepas selesai acara kor.ban, kepala-kepala mangsa dikumpulkan lalu tengkoraknya ditebuk. Tujuannya, untuk digantung pada perancah atau rak tengkorak (disebut tzompantli) sebagai pameran. Pameran sebegini bertujuan menimbulkan ketakutan baik dalam kalangan rakyat ataupun mu.suh Aztec.

Aztec sememangnya merupakan empayar paling digeruni di rantau Mexico. Bagi mereka, pepe.rangan bukan sekadar sarana untuk meluaskan wilayah, tetapi juga membekalkan ta.wanan untuk dijadikan kor.ban.

Malahan, status setiap ten.tera Aztec ditentukan menerusi jumlah ta.wanan yang mereka tang.kap. Untuk jadi Pahlawan Helang atau Pahlawan Jaguar, mereka perlu menang.kap sekurang-kurangnya 20 orang mu.suh (Preskar, 2021). Dasar sebegini menjadikan kekuatan tentera Aztec sebagai yang paling digeruni.

Lewat kurun ke-15, seluruh selatan dan tengah Mexico dikuasai. Satu-satunya yang berbaki ialah Tlaxcala di timur. Untuk mendapatkan bekalan ta.wanan pe.rang, masing-masing jalinkan persepakatan:

Pada tarikh dan di tempat tertentu, mereka akan adakan pe.rang olok-olok. Ia disebut sebagai ‘pepe.rangan bunga’ (atau xochiyaoyotl). Dalam pepe.rangan tersebut, mereka tidak berbu.nuhan. Sebaliknya, masing-masing akan saling tang.kap-menang.kap. Erti kata lain, ia satu bentuk survival game yang tersendiri. Siapa yang tertang.kap, akan dikor.bankan. Siapa yang dapat menan.gkap, akan diberi penghormatan.

Amalan sebegini bagaimana pun berakhir dengan kemasukan Sepanyol dan kejatuhan Empayar Aztec pada 1521.

RUJUKAN

Cartwright, Mark. (2018, 3 May). Aztec (ditapiskan). World History Encyclopedia.

Preskar, Peter. (2021, 21 September). Feeding the Gods – The Horrific Aztec Practice of Human (ditapiskan). History of Yesterday.

Roos, Dave. (2018, 11 October). Human (ditapiskan): Why the Aztecs Practices This (ditapiskan) Ritual. History.

Vuckovic, Aleksa. (2020, 5 December). On the Edge of a Blade: Grasping Aztec (ditapiskan) and Human (ditapiskan). Ancient Origins.


Bagaimana Puteri Diana Sengsara Hidup Dengan Keluarga Diraja British?

Banyak cerita hikayat mendendangkan kisah seorang gadis hidup bahagia buat selamanya bersama seorang putera. Realitinya berbeza, bagi seorang puteri British.

Baginda hidup dalam keadaan kemurungan dalam penghinaan media, sementara Keluarga Diraja British memejam sebelah mata.

Tanpa sokongan keluarga, puteri ini pun mengangkat kaki keluar daripada istana. Puteri yang dimaksudkan sebenarnya bukan Meghan Markle (walaupun baginda mengalami perkara sama).

Sebaliknya puteri tersebut ialah Diana Frances Spencer, yang berkahwin dengan Putera Charles pada 29 Julai 1981 di Saint Paul’s Cathedral.

Upacara perkahwinan baginda mendapat perhatian global, dengan jumlah penonton dunia dijangka mencecah 750 juta orang.

Ada isu kecil ketika ini, kerana Diana hanya menyebut “love him, comfort him, honor and keep him, in sickness and in health.” (cintai dia, hiburkan dia, hormati dia dan jaga dia, ketika sihat atau sakit.). Sepatutnya Diana mengucap, “love him, comfort him, honor and obey him, in sickness and in health”.

Tanpa perkataan obey (taat), tercetuslah perbualan yang agak panas di media. Tetapi upacara berjalan lancar, dan Keluarga Diraja British menerima seorang puteri diraja baru… yang mungkin menjadi Permaisuri United Kingdom dan Komanwel.

Pada 5 November 1981, Diana dilaporkan hamil putera sulung. Tetapi 12 minggu kemudian, baginda jatuh tangga semasa berada di Istana Sandringham. Tetapi kandungan dalam rahim selamat, walaupun tubuh baginda leb.am.

Kejadian ini menjadi perbualan semula… apabila Diana mengaku baginda sengaja terjun kerana berasa seperti orang tidak berguna (BBC, 2004).

Sebulan selepas kejadian tersebut, gambar Diana sedang bercuti dengan Charles di Bahamas diterbitkan dalam media. Baginda ketika itu memakai bikini sahaja.

Dan Ratu Elizabeth terus mengeluarkan kenyataan bahawa itulah “hari paling gelap dalam sejarah jurnalisme British”.

Selepas melahirkan Putera William, keadaan Diana bertambah buruk. Baginda menghid.api kemurungan pasca-bersalin (Petit, 2019).

Pihak media masih mengkritik pada ketika baginda membawa William ke Australia dan New Zealand.

Malah seorang profesor bernama Anthony O’Hear turut mengkritik baginda kerana “tidak mampu menjalankan tanggungjawab diraja, kelakuan semberono hingga menjejaskan monarki dan terlalu layan diri dalam aktiviti kedermawanan” (BBC, 1998).

Itulah Diana, yang dikatakan popular gila-gila… tetapi sebenarnya menjadi perbualan media tanpa henti.

Apabila Charles Buat Hal

Perkahwinan antara Charles dan Diana Spencer tidak bertahan lama. Kerana ada orang ketiga bernama Camilla Shand yang merupakan isteri seorang pegawai ten.tera.

Suaminya tahu pasal kes curang ini… tetapi dia sendiri kaki perempuan. Jadi dia menerima saja (Nicholson, 2020).

Tetapi Diana enggan menerima. Jadi pasangan diraja ini berpisah. Permainan kayu tiga ini didedahkan penulis Andrew Morton, yang bercerita habis dalam buku Diana: Her True Story.

Media menggila selepas buku ini diedarkan. Buku ini menggunakan sumber rakaman dariada temu bual rahsia antara James Colthurst bersama Diana yang berkongsi segalanya tentang masalah perkahwinan dan peribadi.

Ratu Elizabeth II (dan suaminya Putera Phillip) cuba menyatukan semula Diana dan Charles. Phillip agak murka dengan kedua-dua pihak, kerana Diana pun menjalinkan hubungan dengan Mejar James Hewitt (ketika berpisah).

Kata Phillip, Charles dan Diana perlu mencerminkan antara satu sama lain. Phillip kemudian terpaksa mengeluarkan kenyataan bahawa baginda tidak langsung mengeluarkan kata-kata hina, cuma nasihat sebagai bapa mertua diraja.

Kecoh Besar

Permainan media mengeruhkan keadaan yang sudah keruh. Rakaman perbualan telefon Charles dan Diana diudarakan, termasuk juga perbualan intim antara Charles dan Camilla Shand ditulis dalam tabloid (Brown, 2007).

Diana juga dituduh bercinta dengan pengawal peribadi Barry Mannakee yang kemudian dihalau jauh atas kecurigaan pihak atasan. Tuduhan ini dinafikan sekeras-kerasnya – seolah-olah Diana tidak boleh berbuat apa pun.

Bersembang dengan pengawal peribadi pun tidak boleh.

Diana percaya bahawa Charles mempunyai perempuan simpanan selain Camilla. Salah seorang ialah Tiggy Legge-Bourke, seorang pemabntu peribadi yang menjaga William dan Harry.

Pertembungan antara pasangan ini tidak pulih langsung. Dan mereka bercer.ai kemudian, dengan Diana menyatakan kesangsiannya jika Charles sesuai menjadi seorang Raja.

Satu Generasi Kemudian

Semua orang tahu apa yang terjadi pada Diana Spencer. Pengalaman baginda dalam istana meninggalkan petunjuk bahawa Keluarga Diraja British mungkin terlalu diromantiskan… apatah lagi bila seorang lagi puteri menyatakan pengalaman seakan-akan sama.

Meghan Markle turut menghadapi kemurungan sampai perlu meminta pertolongan istana (sama seperti Diana. Cuma Meghan tidak diberikan rawatan). Pihak media tidak menyukai Meghan (sama seperti Diana… cuma berubah selepas baginda terbµnµh dalam na.has).

Hari ini Meghan masih dikritik media British (tetapi disanjung media Amerika Syarikat). Untuk memahami sejauh mana media British tidak suka Meghan, tengok saja perbandingan dibawah:

Kata-kata Iauren Klarfeld memang sesuai sebagai kesimpulan, “masalah dengan media – kalau kau cakap, mereka akan guna kata-kata kau untuk jatuhkan kau. Kalau kau tak cakap, mereka akan guna perbuatan kau untuk jatuhkan kau.”

Permainan media merupakan punca masalah terhadap Diana… dan Meghan Markle.

RUJUKAN:

BBC. (1998, April 17). Author defends Diana criticism.

BBC. (2004, Mac 5). US TV airs Princess Diana tapes.

Brown, T. (2007). The Diana Chronicles. Doubleday. Halaman 304-309.

Nicholson, K. (2020, Mei 15). Andrew Parker Bowles: How Camilla’s husband was aware of her affair with Charles. Express UK.

Petit, S. (2019, April 18). Princess Diana Revealed Postpartum Depression ‘Hit Hard’ After William’s Birth: ‘I Was Troubled’. People.


Orang Perancis Berangan Berenang Di Sungai Seine Yang Maha Busuk

Selama berdekad-dekad lamanya, bau busuk Sungai Seine bukan sesuatu yang baru bagi penduduk Paris. Sejak diisytiharkan mati secara biologi oleh saintis pada 1960-an, ia dipandang sepi oleh mereka kecuali sekiranya air sungai berpotensi membasahi kawasan pejalan kaki mereka. Tetapi mengapa pada upacara penutup Sukan Olimpik 2020, Perancis mengumumkan sungai ini sebagai lokasi upacara pembukaan Sukan Olimpik Paris 2024?

Pengumuman yang dibuat oleh Presiden Emmanuel Macron itu seolah-olah menunjukkan Sungai Seine ialah khazanah negara yang tidak ternilai harganya. Tidak seperti upacara pembukaan Sukan Olimpik yang biasanya diadakan di stadium, kontinjen atlet dan pegawai Olimpik akan berarak menggunakan bot merentasi sungai itu sambil disaksikan oleh 600,000 penonton dari Jambatan Austerlitz hinggalah Menara Eiffel.

Selain menjadi lokasi upacara pembukaan dan penutupan temasya Olimpik 2024, ia juga bakal digunakan untuk acara triatlon dan renang maraton. Selepas temasya Olimpik tamat, ia akan dibuka kepada orang ramai. Tetapi dengan temasya tinggal dua tahun saja lagi, kerja-kerja pemulihan Sungai Seine masih berjalan. Dijangkakan lebih £1 bilion (RM5.7 bilion) diperlukan untuk memastikan sungai ini selamat digunakan oleh orang ramai.

Transformasi sungai-sungai ibu kota dunia bukan sesuatu yang baru. Di Britain, Sungai Thames yang dianggap mati bertahun-tahun sebelumnya kini menjadi saksi kemunculan anjing laut, jerung dan kuda laut. Sementara di Berlin, aktivis-aktivis alam sekitar meminta sebahagian kawasan Sungai Spree dibuka kepada orang ramai untuk tujuan riadah.

Paris menerusi datuk bandarnya Anne Hidalgo berharap dengan pemulihan Seine, sebahagian kawasan dapat dijadikan sebagai kawasan renang awam. Ia bukan saja merangkumi kawasan sungai sekitar Notre Dame, Menara Eiffel dan Muzium Louvre tetapi kawasan-kawasan pinggir bandar. Ini merealisasikan tradisi berenang di Seine yang bermula pada abad ke-20.

Semasa Sukan Olimpik 1900 diadakan di Paris, ramai atlet mengambil kesempatan berenang di sungai berkenaan. Mereka sama ada terjun dari platform terjun yang disediakan atau terapung menggunakan tilam lama. Tetapi aktiviti perindustrian dan pertumbuhan penduduk yang pesat mengakibatkan sungai tersebut tercemar teruk. Satu-satunya kelebihan tinggal yang dimiliki Sungai Seine ialah pantulan imej ikonik Menara Eiffel dan Notre Dame.

Bukan sekali usaha membersihkan sungai ini cuba dibuat. Pada tahun 1990-an, datuk bandar Paris dan bakal presiden Jacques Chirac berjanji akan memulihkan Sungai Seine dalam tempoh tiga tahun dan bersedia berenang di sungai itu sebagai bukti ia selamat untuk orang ramai. Bagaimanapun, janji beliau menjadi bahan ketawa warga Paris pada ketika itu.

Tetapi 30 tahun selepas itu, usaha ini mula dipandang serius menerusi beberapa petanda barometer. Tidak ramai tahu di sungai ini, pihak berkuasa memasang barometer yang mengukur tahap karbon dioksida dan bakteria E-coli. Sejak kebelakangan ini, semua barometer bertukar menjadi hijau – petanda kehidupan kembali wujud di Sungai Seine.

Semua ini berlaku bukan saja akibat perubahan polisi Kesatuan Eropah (EU) berkenaan kualiti air tetapi usaha penduduk Paris yang tidak tahan dengan bau busuk sungai berkenaan. Pada tahun 70-an, hanya 4% sungai yang dirawat oleh loji rawatan air. Menjelang 80-an, fokus rawatan air tertumpu kepada sisa domestik tanpa mengambil kira bahan-bahan kimia yang menyekat oksigen seperti fosforus.

Tetapi semua itu berubah pada 90-an apabila loji-loji rawatan baru dibina. Ia bukan saja merawat air sungai dalam kuantiti yang lebih tinggi tetapi turut menapis lebih banyak bahan pencemar. Hari ini, lebih 99% air sungai dirawat dengan kebanyakan hari menyaksikan sungai itu berada di bawah paras selamat untuk orang ramai berenang.

Begitupun, pihak berkuasa Paris tidak mahu berhenti di situ saja. Ketika ini, fokus mereka ialah menambah keberkesanan loji rawatan air dan mengekang lebih banyak sisa daripada dibuang dalam sungai. Mereka juga merancang membina tangki air banjir yang berupaya menyimpan lebih 12 juta gelen air dan menghalang bahan pencemar daripada memasuki sungai.

Di sebalik semua usaha ini, ramai bimbang semakan peraturan EU yang seterusnya mengakibatkan impian berenang di Sungai Seine sekadar angan-angan. Tetapi datuk bandar Paris Anne Hidalgo memberi jaminan ia masih boleh direalisasikan. Ini kerana peraturan renang untuk pertandingan berbeza dengan peraturan renang harian. Kelonggaran ini digunakan untuk temasya Olimpik Rio 2016 dan Olimpik Tokyo 2020. Tetapi pada akhirnya, Perancis berharap kualiti Sungai Seine akan mencapai piawaian yang ditetapkan EU.

RUJUKAN

Noack, R. (2022, 1 Januari). Will we be able to once again swim in the Seine?. The Independent.


Tabung Haji Komited Dalam Menyelesaikan Masalah Visa

Baru baru ini kita dikejutkan dengan berita bahawa terdapat segelintir bakal jemaah haji negara kita yang terkandas buat sementara disebabkan masalah visa. Banyak pihak yang cuba mempertikaikan usaha Tabung Haji dalam kes ini.

Namun Tabung Haji telah mengeluarkan kenyataan rasmi berkaitan isu ini yang menyatakan bahawa Tabung Haji komited dalam menyelesaikan isu visa bakal jemaah haji. Langkah pertama yang dibuat oleh Tabung Haji ialah mereka sedang giat berusaha bersama dengan Kedutaan Arab Saudi Kuala Lumpur untuk menyelesaikan dugaan ini dalam masa yang terdekat.

Namun, proses permohonan data bakal jemaah untuk visa perlu melalui 3 kelulusan utama yang secara berperingkat yang akan melibatkan dua kementerian dan satu agensi arab Saudi. Pihak Kedutaan juga turut berusaha keras untuk menyelesaikan hal ini dengan menambahkan bilangan kakitangan untuk mempercepatkan proses proses yang melibatkan visa.

Hasil usaha yang berterusan dan komited dari pelbagai pihak, bilangan bakal jemaah haji yang masih mengalami masalah ini hanya tinggal 51 orang sahaja. Namun terdapat 417 orang bakal jemaah yang tidak berlepas lagi. Alhamdulillah, sebanyak 461 orang bakal jemaah haji dan ahli keluarga telah berjaya diselesaikan dan juga telah pun berlepas.

Tabung Haji juga turut menampung kos penginapan dan makanan sepanjang tempoh masa penyelesaian visa itu tanpa mengenakan sebarang caj kepada bakal jemaah haji. Informasi informasi terkini berkaitan masalah visa ini juga boleh didapati di Bilik Maklumat BH/BV yang lokasinya terletak di Seri Setia, Tingkat 1, Kompleks Haji.


Wahai Geng Chola, Tolong Jangan Claim Tamadun Melayu Nusantara!

Kepada yang tidak mengetahui, baru-baru ini tular poster sebuah teater yang memaparkan raja-raja yang tidak bercirikan perwatakkan Nusantara atau Alam Melayu, tetapi memakai busana dan headgear yang sangat seiras dengan headgear dan busana raja-raja Nusantara dari raja Jawa, Siam, Sumatera dan sudah tentu, raja-raja Melayu. Ciri-ciri fizikal sang raja ialah orang Tamil yang tidak pernah diketahui membina sebarang kerajaan di Nusantara melainkan  hadir sebagai pedagang, pekerja imigran dan juga penjarah pada suatu masa dahulu.

Dalam poster tersebut, dengan jelas cuba mengambarkan bahawa raja-raja Melayu silam dari susur galur Srivijaya seperti raja asing daripada Benua India. Habis, dalam poster ini busana suku-suku lain yang merupakan pribumi dan pembina kerajaan awal di Asia Tenggara teruk diclaim sebagai raja-raja berketurunan Tamil. Dalam acara yang lain pula anjuran Ramasamy yang merupakan orang kuat parti DAP di Pulau Pinang pula, sebuah forum untuk menuntut prestij sejarah nenek moyang orang Melayu pula bakal diadakan yang menampilkan seorang “pemegang phd” untuk bercakap mengenai Lembah Bujang sebagai sebuah tapak tamadun orang Tamil yang bermigrasi dari Selatan India, yang selepas diselidik latar belakangnya, bukanlah orang yang berautoriti langsung dalam bidang sejarah untuk membuat dakwaan yang sangat berbahaya ini.

Berdasarkan pengalaman-pengalaman kami, kami percaya bahawa hujah-hujah untuk membenarkan dakwaan tidak berasas mereka berlegar dalam sekitar agama Hindu-Buddha yang merupakan kerajaan anutan kerajaan purba ini, dan juga serangan Rajendra Chola ke atas Empayar Srivijaya. Jadi, kita nak mulakan hujah ini dari mana? Saya cadangkan kita perhalusi dahulu usia Tamadun Tamil dan juga Tamadun Sungai Batu itu sendiri dan usia Lembah Bujang dengan serangan Rajendra Chola ke atas Kedah Tua.

Saya meneliti setiap kerajaan yang didirikan oleh bangsa Tamil dan mendapati rekod terawal mengenai tamadun yang didirikan oleh mereka adalah sekadar 300 tahun sebelum Masihi semasa Fasa Sanggam. Fasa Sanggam mengambil tempat antara tahun 300SM dan 200 Masihi. Fasa Sanggam ini adalah waktunya kerajaan pra-Tamil-Dravidian dibicarakan dalam karya-karya sastera.

Kemudian, di selatan India ketika itu berlaku pula fasa yang dipanggil sebagai Interregnum dan tidak banyak informasi tentang Dinasti Chola ketika itu. Fasa Interregnum di selatan India berlaku apabila sebuah kerajaan purba yang bernama Kalabhra mengambil alih tampuk pemerintahan tanpa meninggalkan apa-apa rekod mengenai raja-raja mereka – membuatkan era ini langsung tidak diketahui secara jelas seperti tiada maklumat mengenai pemerintah selatan India.

Pada tahun 848, seorang pengasas Medieval Chola, iaitu seorang raja agung yang dikenali dunia sebagai Vijayalaya Chola mengasaskan sebuah empayar yang dikenali sebagai Chola ini dan menundukkan dua kerajaan musuh mereka: Pandya dan Chera. Ketika ini, barulah bangsa Tamil bangkit dari Zaman Gelap mereka, ketika era Interregnum.

Persoalan saya buat saudara, bagaimanakah mereka boleh mendakwa Lembah Bujang yang mewarisi peradaban di Sungai Batu ini sebagai bukan milik Melayu sedangkan peradaban di selatan India pun bermula pada tahun 300SM (walaupun tiada bukti kukuh selain daripada kandungan hikayat-hikayat Tamil yang menceritakan tentangnya) sedangkan Sungai Batu sudah ada pada tahun 582SM?

Perlu saya ingatkan zaman 582 ini, Sidartha Gautmaha Buddha pun belum lahir lagi di India. Pada zaman ini, kerajaan Maurya dan Nanda yang menjadi empayar terkenal hanya wujud pada sekitar 321 SM, iaitu 200 tahun selepas wujudnya Sungai Batu. Sungai Batu wujud pada waktu ketika kerajaan-kerajaan di India belum disatukan oleh sebuah empayar, dan saling berperang saling tak tumpah seperti negara-negara kota China sebelum kedatangan Qin Shi Huangdi menubuhkan Dinasti Qin.

Bagaimana ada yang boleh mendakwa tamadun Lembah Bujang itu milik Tamil sedangkan di selatan India ketika itu, belum wujud mana-mana tamadun yang kukuh dan berkuasa? Bagaimana orang Tamil boleh mengasaskan sebuah kerajaan di bumi asing lebih awal daripada di tanah sendiri? Bagaimana orang Tamil boleh menubuhkan kerajaan di semenanjung Tanah Melayu sedangkan Fasa Sanggam itu pun mungkin sahaja sebenarnya sekadar legenda kerana tiada bukti kukuh menyokong kewujudannya? Bagaimana orang Tamil boleh menubuhkan kerajaan di Tanah Melayu sedangkan dari 200 Masihi sehingga abad ke-9 barulah mereka dapat keluar dari Zaman Gelap di mana tiada rekod tentang kerajaan Tamil yang terperinci dicatatkan?

Ada yang mengatakan pengikut Rajendra Chola I yang membangunkan tapak Lembah Bujang dan Sungai Batu. Ini merupakan kesalahan fakta. Keturunan Chola yang berjaya menyerang (bukan menakluk) semenanjung ini ialah Rajendra Chola I, yang memerintah sekitar 1012-1044 Masihi. Baginda hanya menyerang dan tidak bersemayam di sini. Tapak purba di Kedah Tua ini berusia 600 tahun Sebelum Masihi. Semasa baginda datang ke sini, peradaban di Kedah Tua telah lama wujud. Bagaimana hendak dikatakan Lembah Bujang itu dibina oleh Rajendra Chola sedangkan bapa kepada moyang Rajendra Chola I, iaitu Vijayalaya Chola yang memerintah sekitar 848-891 Masihi pun belum dilahirkan lagi?

Lagipun, kerajaan yang diserang oleh Rajendra Chola ketika itu ialah sebuah empayar Melayu Srivijaya, sewaktu sudah ada kuasa pemerintahan Melayu yang memerintah Lembah Bujang, Sungai Batu, atau Kedah Tua ketika itu. Kerajaan Chola hanya menjarah Kedah bukannya menjajah. Mereka sekadar mahu mengacau perdagangan di pelabuhan-pelabuhan Srivijaya, iaitu sebuah empayar Melayu yang hebat. Srivijaya pada masa itu berjaya menguasai jalan perdagangan antarabangsa di Kepulauan Melayu antara India dan China. Inilah tujuan Chola menyerang Srivijaya dan Kedah Tua.

Chola datang ke Nusantara dengan tentera, diketuai Rajendra I kemudian merompak hasil mahsul Kadaram, Langkasuka, Tambralingga, Kedah Tua, kemudian Palembang. Ini berlaku pada tahun 1025. Pada ketika itu negara kota yang saya sebutkan diatas adalah negara kota naungan Srivijaya yang wujud sebelum pembentukan empayar Chola. Srivijaya berkembang pesat dan menjadi maritime trading nation sejak abad ke 7 Masihi. Negara kota ini telah wujud dan maju, dihuni masyarakat tempatan Nusantara yang jelas adalah rumpun Melayu dan menjalankan aktiviti perdagangan dengan Empayar China serta Arab.

Rekod dari pentadbiran maharaja China menyebut sebelum Chola menyerang Srivijaya, jumlah kapal dagang yang datang dari Srivijaya membawa komoditi dagang adalah yang ketiga paling banyak selepas Arab dan Jawa. Setelah serangan, jumlah kapal yang masuk ke Guangzhou menurun secara mendadak lantas empayar China mengutus wakil untuk mendapatkan jawapan dan mendapati bahawasanya Srivijaya telah diserang raja perompak dari Chola yang menyebabkan jumlah dagangan berkurang. They have to focus on defending their cities thus the drop in trade.

Tetapi jumlah kapal kembali meningkat pada tahun 1028, dan wakil kerajaan Srivijaya juga kembali ke China untuk urusan diplomasi dan perdagangan. Chola hanya ganggu menggugat Srivijaya secara ekstensif selama 3 tahun sahaja. Mereka datang merompak saja dengan tujuan Chola di Tanjore dan Nagapattinam akan menguasai jumlah dagang tetapi ternyata usaha ini gagal.

Chola masih cuba serang, rompak dan ganggu Srivijaya selepas itu. Mereka masih cuba nak campur tangan dan kacau keupayaan dagang Srivijaya dan tahun 1060 merupakan tahun akhir mereka mencuba. Ini jelas menunjukkan Chola tak dapat pun kuasai mana-mana negara kota Srivijaya kerana mereka datang menyerang dari negeri mereka sendiri. Lepas tu Chola teruk dibantai dan ditakluk Pagan dari Myanmar dan Sri Lanka dan kehilangan beberapa taklukan mereka dan selepas itu, semakin mengecil dan hilang terus dari sejarah.

Mungkin dari sini, munculnya hujah-hujah menyeleweng yang meletakkan keturunan Parameswara sebagai keturunan Chola hanya kerana mereka cuba untuk mendakwa bahawa pembina Kedah Tua, Srivijaya dan Lembah Bujang itu adalah Chola dan orang Tamil. Malangnya, ini telah dibuktikan pun salah oleh sejarawan. Al-Attas misalnya menulis bahawa Parameswara sendiri mengaku dirinya sebagai seorang raja berbangsa MELAYU berdasarkan catatan Tom Pires sendiri!

Suka kami tegaskan bahawa tiada inskripsi dari India yang menceritakan tentang Parameswara sebagai pengasas Kesultanan Melayu Melaka tetapi ia ada diceritakan dalam manuskrip Melayu. Ya, manuskrip Melayu. Sulalatus Salatin, atau nama lainnya Sejarah Melayu menceritakan hal nenek moyang Parameswara yang bernama Sang Nila Utama yang membuka Singapura Purba. Sang Nila Utama adalah dari keturunan bangsawan Srivijaya.

Dari keturunan Sang Nila Utama, lahirnya Parameswara, selepas Singapura Purba diperintah oleh pelbagai generasi. Maka Parameswara atau nama lainnya Raja Iskandar Shah naik takhta sebelum ‘dilanggar’ oleh Majapahit sebelum mencari perlindungan dan seterusnya membuka Melaka. Malangnya kisah Parameswara tidak diceritakan dalam mana-mana manuskrip sejarah dari India. Bahkan, bagaimana berdirinya Kedah Tua turut diceritakan dalam manuskrip purba Melayu seperti Hikayat Merong Mahawangsa dan Manuskrip Undang-Undang Kedah.

Tak malu ke nak mengaku kerajaan dan tamadun orang lain sebagai tamadun sendiri? Srivijaya sendiri mempunyai bukti kukuh yang sehingga kini tidak mampu untuk dijawab oleh geng Chola. Katakanlah bahawa Srivijaya itu sendiri sebuah empayar Tamil, mengapakah kebanyakan Batu Bersurat Srivijaya dicatat dan ditulis dalam Bahasa Melayu Kuno? Saya bagi senarai kalau ada yang mahu mencarinya.

·         Prasasti Kedukan Bukit (683 Masihi)

·         Prasasti Telaga Batu (683 Masihi)

·         Prasasti Talang Tuwo (684 Masihi)

·         Prasasti Kota Batu (686 Masihi)

Prasasti Dinasti Sailendra dalam bahasa Melayu Kuno:

·         Prasasti Soejomorto (abad ke-7 Masihi)

·         Prasasti Manjusirgha (792 Masihi)

Prasasti Singhasari (leluhur Majapahit yang merupakan empayar orang Jawa turut diclaim sebagai Tamil oleh Chola) dalam bahasa Melayu Kuno:

·         Prasasti Padang Roco (1286 Masihi)

Sekali lagi, sebelum saya habiskan artikel ini, saya nak tegaskan di sini, tak malu ke nak claim tamadun bangsa lain?

Untuk mengelakkan diri daripada ditipu dan dipijak kerana kekurangan pengetahuan sejarah Melayu, KAMI INGIN MENCADANGKAN setiap anak Melayu memiliki buku di bawah. Pembelian boleh dibuat di pautan ====>  https://goo.gl/4XmGuR (KLIK LINK BIRU KALAU NAK BELI BUKU DI BAWAH).